|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus 2018 m. birželio 8 d. |
| įsakymu Nr. AD1-1449 |

**KLAIPĖDOS MIESTO BENDROJO UGDYMO MOKYKLŲ ANTRŲJŲ KLASIŲ MOKINIŲ MOKYMO PLAUKTI PROGRAMOS ĮGYVENDINIMO APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto bendrojo ugdymo mokyklų antrųjų klasių mokinių mokymo plaukti programos įgyvendinimo aprašas (toliau – Aprašas) nustato mokinių mokymo plaukti proceso organizavimą ir vykdymą, reikalavimus vykdytojams, mokinių pasiekimų vertinimo nuostatas ir finansavimo sąlygas.

2. Apraše vartojamos sąvokos:

2.1. **Mokinių mokymo plaukti formaliojo švietimo programa** – formaliojo švietimo kūno kultūros ugdymo programos dalis, apimanti antrųjų klasių mokinių mokymo plaukti programos įgyvendinimą (toliau – Programa), vykdoma bendrojo ugdymo mokyklos arba bendrojo ugdymo mokyklos kartu su formalųjį švietimą papildančia ugdymo mokykla;

2.2. **Mokymas plaukti**– sąlygų sudarymas išmokti plaukti ir saugiai elgtis vandenyje ir prie vandens Klaipėdos miesto savivaldybės bendrojo ugdymo mokyklų ir kitų Klaipėdos mieste veikiančių bendrojo ugdymo mokyklų, kurių savininko pareigas ir teises įgyvendinanti institucija nėra Klaipėdos miesto savivaldybės taryba, (toliau – Mokykla) antrųjų klasių mokiniams;

2.3. **Mokinių tikslinė grupė**– Mokyklų antrųjų klasių mokiniai (toliau – Mokinys);

2.4. **Mokinių vežimo keleiviniu transportu** **paslauga** – viešojo pirkimo konkurso būdu atrinktas paslaugos teikėjas (toliau – Vežėjas), kuris teikia autobuso nuomos su vairuotoju paslaugą (nuveža Mokinius iš Mokyklos į mokymo plaukti užsiėmimo vietą ir parveža Mokinius atgal į Mokyklą) ir yra sudaręs šių paslaugų teikimo sutartį su Klaipėdos miesto savivaldybės administracija (toliau – Vežimo paslauga);

2.5. **Pamokos vykdymo vieta** –mokymas plaukti vykdomas šiai veiklai pritaikytoje edukacinėje erdvėje – plaukimo baseine (toliau – Baseinas);

2.6. **Plaukimo pamoka** – 45 minučių trukmės mokymo plaukti užsiėmimas (toliau – Pamoka). Pamokos trukmė gali būti nustatyta ir ilgesnė, tačiau negali viršyti 90 min., t. y. 2 Pamokų trukmės;

2.7. **Plaukimo treneris** –asmuo,baigęs sporto krypties studijų programą arba kūno kultūros mokytojų rengimo studijų programą, arba turintis kūno kultūros ir sporto veiklos leidimą, suteikiantį teisę dirbti sporto teorinį ir praktinį darbą, susijusį su plaukimo sporto šaka. Plaukimo treneris turi atitikti Lietuvos Respublikos švietimo įstatymo nustatytus reikalavimus mokytojams, vykdantiems neformaliojo (išskyrus ikimokyklinio ugdymo ir priešmokyklinio ugdymo) švietimo programas (toliau – Treneris);

2.8. **Programos vykdytojas**– formalųjį švietimą papildanti ugdymo mokykla, kurios nuostatuose yra įteisintas neformalus vaikų švietimas, turinti teisę vykdyti mokymo plaukti programas, arba pati Mokykla, turinti Trenerius (toliau – Vykdytojas).

**II SKYRIUS**

**MOKYMO PLAUKTI PROCESO ORGANIZAVIMAS IR VYKDYMAS**

3. Mokymas plaukti Mokiniams yra privalomas ir vykdomas mokslo metais pamokų metu.

4. Pagal Pradinio ugdymo programos bendrąjį ugdymo planą Mokiniams kartą per savaitę skiriama viena kūno kultūros pamoka Mokinių mokymui plaukti Baseine. Iš viso per mokslo metus Programai įgyvendinti skiriamos 32 akademinės valandos, kurios paskirstomos pusmečiais: pirmą pusmetį skiriama 18 akademinių valandų, antrą pusmetį – 14 akademinių valandų.

5. Mokymas plaukti Mokiniams vykdomas pagal Programą, patvirtintą Klaipėdos miesto savivaldybės administracijos direktoriaus įsakymu.

6. Pamokos Mokinių atostogų metu nevykdomos. Mokyklos netradicinio ugdymo dienomis (ugdymo dienomis, dėl kurių organizavimo laiko sprendimus priima Klaipėdos miesto savivaldybės administracijos Ugdymo ir kultūros departamento Švietimo skyrius (toliau – Švietimo skyrius) ar Mokykla) Pamokos vykdomos.

7. Vykdant Programą, pamokos metu klasė dalijama į grupes, jei klasėje mokosi daugiau nei 12 Mokinių.

8. Grupėje, kuriai Baseine paskirtas plaukimo takelis, mokymo plaukti metu negali būti daugiau nei 12 Mokinių. Grupės gali būti suformuotos iš tos pačios klasės Mokinių arba būti jungtinės, suformuotos iš tos pačios Mokyklos skirtingų klasių arba iš skirtingų Mokyklų Mokinių.

9. Vykdant Mokinių, turinčių specialiųjų ugdymosi poreikių, mokymą plaukti ir formuojant grupes (atskiras arba integruotas, neviršijant Mokinių skaičiaus, nustatyta 8 punktu), atsižvelgiama į Mokinių specialiuosius ugdymosi poreikius ir jų lygį. Treneris šiems Mokiniams parenka tinkamą mokymo plaukti organizavimo būdą. Dėl Mokinių, mokomų namuose, dalyvavimo Pamokose sprendimą priima tėvai (globėjai).

10. Pamokos metu su klase dirba pradinio ugdymo mokytojas ir Treneris (jeigu klasė dalijama į grupes – 2 Treneriai). Teisės aktų nustatyta tvarka valandas skiria ir atlygina už darbą: pradinio ugdymo mokytojui Mokykla iš kontaktinių ir nekontaktinių valandų, Treneriui – Vykdytojas.

11. Švietimo skyrius su Mokykla suderina pirminius Mokinių grupių sąrašus, su Vykdytoju – Pamokų grafiką, kurį patvirtina pagal Mokyklos klases ir grupes iki kiekvienų metų rugpjūčio 20 d. Pamokų grafikas perduodamas Mokyklai, Vykdytojui, Vežėjui ir Baseino administracijai. Pamokų grafikas tokia pačia tvarka gali būti keičiamas II pusmečiui, patvirtinus jį iki gruodžio 24 d.

12. Mokykla iki pirmosios mokymo plaukti Pamokos dienos su Vykdytoju sudaro mokymo plaukti sutartį, kurioje nurodomi šalių įsipareigojimai, teisės ir pareigos, sutarties terminas, sutarties keitimo, nutraukimo pagrindai ir padariniai. Jei Vykdytojas yra Mokykla, sutarties sudaryti nereikia.

13. Paskelbus ekstremaliąją padėtį, užkrečiamųjų ligų epideminę situaciją, kuriai esant Mokykla nevykdo ugdymo proceso, taip pat oro temperatūrai esant 20 laipsnių šalčio ar žemesnei, Pamokos nevykdomos. Tokiais atvejais papildomos Pamokos neskiriamos. Vykdytojas priima sprendimą dėl Programos koregavimo, apie priimtą sprendimą informuoja Mokyklą ir Švietimo skyrių.

14. Mokyklos vadovas, užtikrindamas mokymo plaukti Programos vykdymą ir Mokinių saugumą:

14.1. skiria Programos įgyvendinimo koordinatorių;

14.2. tvirtina dalyvaujančių Programoje Mokinių vardinius sąrašus;

14.3. suderina su Švietimo skyriumi Mokinių paskirstymą į grupes;

14.4. skiria Mokinius lydintį (-čius) pradinio ugdymo mokytoją (-us) ir, esant poreikiui, lydintį (-čius) asmenį (-ius);

14.5. bendradarbiauja su Vykdytoju ir kartu sprendžia su Programos įgyvendinimu susijusius klausimus;

14.6. nustato nedalyvaujančių Pamokose Mokinių saugumo užtikrinimo priemones šiais atvejais:

14.6.1. kai Mokiniai mokosi pagal formalųjį švietimą papildančią plaukimo programą ir Mokyklos direktoriaus įsakymu yra atleisti nuo privalomo Pamokų lankymo;

14.6.2. kai Mokiniai turi gydytojo (specialisto) išvadą (rekomendaciją), kad Pamokų negali lankyti dėl sveikatos sutrikimų arba kad Pamokos Baseine gali pakenkti sveikatai.

15. Programos įgyvendinimo koordinatorius:

15.1. sudaro antrosioms (-ajai) klasėms (-ei) Pamokų tvarkaraštį, atsižvelgdamas į Švietimo skyriaus patvirtintą Pamokų grafiką;

15.2. suderina su Vežėju Vežimo paslaugos teikimą pagal patvirtintą Pamokų grafiką (Vežimo paslaugos laikas skiriamas papildomai ir Pamokos laikui nepriskiriamas);

15.3. užtikrina, kad Mokiniai būtų pasitikrinę sveikatą (pagal statistinę apskaitos formą Nr. 027-1/a „Vaiko sveikatos pažymėjimas“, patvirtintą Lietuvos Respublikos sveikatos apsaugos ministro 2004 m. gruodžio 24 d. įsakymu Nr. V-951 „Dėl statistinės apskaitos formos Nr. 027-1/a „Vaiko sveikatos pažymėjimas“ patvirtinimo“).

16. Pradinio ugdymo mokytojas:

16.1. pasirašytinai supažindina Mokinius su saugaus eismo ir elgesio autobuse bei kelionės metu taisyklėmis;

16.2. lydi Mokinius į Pamokas ir iš jų, atsako už Mokinių (taip pat ir tų, kurie yra gydytojo laikinai atleisti nuo mokymosi plaukti dėl ligos ar po ligos ir atvykusių į Baseiną stebėti Pamokos) saugumą (išskyrus laiką, kai Mokiniai yra plaukimo takeliuose);

16.3. informuoja tėvus (globėjus), kad Mokiniai būtų aprūpinti individualiomis plaukimo ir higienos priemonėmis;

16.4. dalyvauja Pamokoje ir talkina Treneriui;

16.5. kartu su Treneriu vertina Mokinių pasiekimus, teikia informaciją Mokinių tėvams (globėjams) apie vaiko pasiekimus ir daromą pažangą Pamokų metu;

16.6. žymi Mokinių lankomumą, pamokos temą, uždavinius, tikslus ir kt.

**III SKYRIUS**

**MOKINIŲ PASIEKIMŲ VERTINIMAS**

17. Mokinių pasiekimai ir pažanga, įgyvendinant Programą, vertinami vadovaujantis Lietuvos Respublikos švietimo ir mokslo ministro patvirtintais teisės aktais, reglamentuojančiais bendrojo ugdymo programose dalyvaujančių mokinių mokymosi pasiekimų vertinimą, vertinimo rezultatų panaudojimą.

18. Pradinio ugdymo mokytojas kartu su Treneriu numato Mokinių vertinimą pagal Programoje numatytus jos įgyvendinimo tikslus ir uždavinius.

19. Įgyvendinant Programą, pradinio ugdymo mokytojui rekomenduojama taikyti formuojamąjį ugdomąjį ir diagnostinį vertinimus:

19.1. formuojamąjį ugdomąjį vertinimą kartu su Treneriu atlikti nuolat Programos vykdymo metu, teikiant Mokiniui informaciją (žodžiu, o prireikus ir raštu, t. y. parašant komentarą) apie jo mokymosi plaukti pasiekimus ar nesėkmes;

19.2. diagnostinį vertinimą atlikti mokymo plaukti pradžioje, siekiant nustatyti esamą padėtį (kaip Mokiniai moka plaukti ir elgtis vandenyje), baigiantis I pusmečiui (nustatyti Mokinių gebėjimą nuplaukti 25 metrus pasirinktu būdu (stiliumi) be pagalbinės priemonės) ir baigiantis II pusmečiui (nustatyti Mokinių gebėjimą nuplaukti 50 metrų pasirinktu būdu (stiliumi) be pagalbinės priemonės). Vertinami Mokinio pasiekimai ir padaryta pažanga;

19.3. informacija apie mokymosi pasiekimus (kontrolinių plaukimų atlikimą) Mokiniams ir tėvams (globėjams) teikiama trumpais komentarais (žodžiu, tėvams (globėjams) pageidaujant – raštu), lygiai nenurodomi, taip pat nenaudojami pažymių pakaitai (raidės, ženklai, simboliai ir pan.). Mokytojas renkasi vertinimo informacijos kaupimo būdus ir formas (pvz., vertinimo aplanką, vertinimo aprašą, pasiekimų knygelę ar kt.).

20. Pradinio ugdymo mokytojui, atliekant diagnostinį Mokinių pasiekimų vertinimą, talkina Treneris. Jis vykdo Mokinių gebėjimų patikrinimą mokymo plaukti pradžioje, diagnostiniam vertinimui reikalingus kontrolinius plaukimus, baigiantis I ir II pusmečiams. Kontrolinius plaukimus gali vykdyti ir dažniau pagal numatytus susitarimus su pradinio ugdymo mokytoju.

**IV SKYRIUS**

**REIKALAVIMAI BASEINUI IR VYKDYTOJUI**

21. Mokinių mokymas plaukti vykdomas ne mažiau kaip dviejuose Baseinuose, kuriuose plaukimo takelio ilgis yra ne trumpesnis nei 25 metrai. Įgytų praktinių plaukimo gebėjimų patikrinimas gali būti vykdomas Baseine, kurio gylis bent vienoje pusėje ne mažesnis nei 1,5 metro.

22. Baseinas privalo:

22.1. turėti Lietuvos Respublikos sveikatos apsaugos ministerijos įgaliotos institucijos išduotą leidimą-higienos pasą, taip pat gelbėjimo įrangą;

22.2. skirti gelbėtoją (-us).

23. Vykdytojas privalo:

23.1. turėti kvalifikuotus Trenerius;

23.2. turėti inventorių, reikalingą mokomajam plaukimo procesui užtikrinti;

23.3. supažindinti Mokinius su Baseino patalpomis ir pasirašytinai su Baseino vidaus tvarkos taisyklėmis;

23.4. nustatyti laiką, skirtą Mokinių pasiruošimui Pamokai (persirengimui, higienos procedūroms) ir, pasibaigus Pamokai, reikalingą pasiruošimui išvykti iš Baseino (persirengimui, higienos procedūroms);

23.5. paruošti ir suderinti su Švietimo skyriumi atmintinę, kurioje turi būti numatyta Trenerių bei pradinio ugdymo mokytojų atsakomybė už mokinių saugumą Pamokos metu ir veiksmai, įvykus ekstremaliai situacijai (gelbėjimo veiksmai skendimo atveju, pirmosios medicininės pagalbos suteikimas susižeidus ar patyrus traumą, tėvų (globėjų) informavimas ir kt.), ir su ja pasirašytinai supažindinti Trenerius bei pradinio ugdymo mokytojus.

**V SKYRIUS**

**BAIGIAMOSIOS NUOSTATOS**

24. Klaipėdos mieste veikiančios Mokyklos, kurių savininko pareigas ir teises įgyvendinanti institucija nėra Klaipėdos miesto savivaldybės taryba, kasmet iki rugpjūčio 15 d. Klaipėdos miesto savivaldybės administracijos direktoriui pateikia prašymą dėl dalyvavimo Programoje. Prašyme turi būti nurodoma: Mokinių skaičius pagal klases; sutikimas vadovautis šio Aprašo nuostatomis.

25. Programos įgyvendinimą koordinuoja Švietimo skyrius.

26. Programa finansuojama:

26.1. iš Klaipėdos miesto savivaldybės biudžeto asignavimų, skirtų Programos įgyvendinimui:

26.1.1. Vežimo paslaugai apmokėti;

26.1.2. Vykdytojo Trenerių darbo užmokesčiui ir reikalingoms prekėms įsigyti Programos vykdymui;

26.2. iš Mokykloms skirtų ugdymo reikmėms lėšų (pedagoginių darbuotojų darbo užmokestis).

27. Mokinius lydintiems asmenims už darbą atlygina Mokykla: pedagoginiams darbuotojams skirdama nekontaktines valandas ar priemokas, kitiems darbuotojams – priemokas. Mokinius lydintiems tėvams (globėjams) už darbą neatlyginama.

28. Pasibaigus Programos įgyvendinimui, Mokyklos ir Vykdytojas Švietimo skyriui pateikia Programos įgyvendinimo ataskaitą pagal formas, patvirtintas Švietimo skyriaus vedėjo.

29. Informacija apie Programos vykdymą viešinama Klaipėdos miesto savivaldybės svetainėje www.klaipeda.lt ir Vykdytojo internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_